Awwur:Tarakalt/Amagrad
Tafriqt d yiwen seg yimenẓawen umi mechur yisem deg umaḍal. Meɛna, medden ur tt-ssinen ara dima s wayen yelhan. Aṭas n medden deg umaḍal ur ssinen ara ɣef Tefriqt lḥaǧa tameqrant, ttxayalen-tt d akal anda ay yeqwa ccwal akk d yimenɣi, d akal kan anda ay ttmettaten yigerdan si laẓ yernu qwan deg-s waḍḍanen, d akal n lqella n cci anda medden akk d igellilen. Maca Tafriqt maci ala d anect-a.
Tafriqt tteččur d igduden, d agaraw, d lebḥer n yegduden neɣ n leǧnas, yal yiwen s tutlayt-is, s yedles d umezruy-yines. Ar ass-a werɛad ssinen yimassanen akk tutlayin ay ttmeslayen di Tefriqt, neɣ werɛad ay tent-ɣrin merra akken ilaq lḥal. Ar ass-a, werɛad ur ssinen ara yimassanen leɛwayed d yidelsan n yegduden merra ay izedɣen Tafriqt, werɛad ur d-lqiḍen ara seg-sen akk ayen imeɛnen, tamussni-nsen d wayen yeffren deg yidelsan-nsen. Ass-a, mi akka ara tkeccem tetrara ɣer yal amkan, ɣer yal taḥnact di ddunit, aṭas seg yegduden n Tefriqt ara yesruḥuyen leɛwayed d yidelsan-nsen, yernu yessefk ɣef yimassanen ad rren ddhen-nsen ɣer waya uqbel ma ifat lḥal. Tafriqt tefka-d aṭas i ddunit, ama s tmussni-yines, ama s wayen ay tesɛa d cci, ama d akal, ama d imdanen. Ass-a, ur yessefk ara ad qqnen medden allen-nsen ɣef waya. Xas ma yella lbaṭel-nni yettwaxedmen deg Yefriqiyen, di tallit n tehrest (listiɛmar) iɛedda, yekfa, medden yessefk ad walin Tafriqt ad as-rren tajmilt i Tefriqt u ad tt-walin s wallen nniḍen, yessefk ad gren tamawt i wayen d-tefka i ddunit, i ddur ay telɛeb deg umezruy n umaḍal u ad gren tamawt diɣ i wayen ara d-tettak Tefriqt ass-a akk d yigerwaj ay d-mazal ffren deg-s.
kab_Latn kab_Latn kab_Latn